PMIndiaData/PMIndiaSum huggingface dataset:
বিকল্প ব্যৱস্থা অনুসৰণেৰে ৰাষ্ট্রীয়কৃত বেংকসমূহৰ একত্ৰিকৰণৰ প্রস্তাৱত নীতিগত অনুমোদন কেবিনেটৰ

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত এক বিকল্প ব্যৱস্থাৰ জৰিয়তে ৰাষ্ট্রীয়কৃ বেংকসমূহৰ একত্ৰিকৰণৰ প্রস্তাৱত আজি নীতিগত অনুমোদন জনায়। বেংকসমূহক অধিক শক্তিশালী আৰু প্রতিযোগিতাসম্পন্ন কৰি তোলাৰ লক্ষ্যৰে এই একত্ৰিকৰণৰ প্রস্তাৱত কেন্দ্রীয় কেবিনেটত বিবেচনা আৰু সিদ্ধান্ত গ্রহণৰ বাবে প্ৰস্তাৱ উত্থাপন কৰা হৈছিল। ৰাষ্ট্ৰীয়কৃত বেংকসমূহৰ একত্ৰিকৰণৰ বিকল্প ব্যৱস্থাৰ বৈশিষ্ট্যসমূহ হ’ল: • শক্তিশালী আৰু প্রতিযোগিতাসম্পন্ন বেংক গঢ়ি তোলাৰ সিদ্ধান্ত বাণিজ্যিক চিন্তা-ভাৱনা অনুসৰণ কৰিয়েই গ্রহণ কৰা হৈছে। • বেংক পৰিষদসমূহৰ ফালৰ পৰা ইয়াৰ বাবে প্রথমেই কাম আৰম্ভ কৰা প্রয়োজন। • নীতিগত অনুমোদনৰ বাবে বেংকসমূহৰ ফালৰ পৰা লাভ কৰা একত্ৰিকৰণৰ প্রস্তাৱ বিকল্প ব্যৱস্থা গঢ়ি তোলাৰ সৈতে জড়িত কর্তৃপক্ষৰ ওচৰত উত্থাপন কৰা হ’ব। • নীতিগত অনুমোদনৰ পাছত প্রচলিত আইন আৰু ছেবিৰ নীতি-নির্দেশনা অনুসৰণ কৰি বেংকসমূহৰ ফালৰ পৰা পৰৱর্তী পদক্ষেপ গ্রহণ কৰা হ’ব। • ভাৰতৰ শীর্ষ বেংকৰ পৰামর্শ ক্রমে কেন্দ্রীয় চৰকাৰৰ ফালৰ পৰা চূড়ান্ত কর্মসূচী বিজ্ঞপ্তিৰ জৰিয়তে প্রকাশ কৰা হ’ব। পটভূমিঃ উল্লেখ্য যে ১৯৯১ চনত এইটো কোৱা হয় যে ভাৰতত সীমিত সংখ্যক ৰাজহুৱা খণ্ডৰ বেংক আছে। অৱশ্যে ২০১৬ চনত খুব কম সময়ৰ ভিতৰতে ভাৰতীয় ষ্টেট বেংকৰ অধীনত ৬টা বেংক একত্ৰিকৰণ কৰা হয়। এয়াৰ লগতে ইণ্ডোৰ আৰু সৌৰাষ্ট্ৰ ৰাজ্যিক বেংকো একত্ৰিকৰণ কৰা হয়। বৰ্তমান ভাৰতীয় ষ্টেট বেংকৰ প্ৰায় ২৪০০০ টা শাখা, ৫৯০০০ এটিএম, ৬ লাখ পিঅ’এছ মেচিন আৰু ৫০,০০০ তকৈ অধিক যোগাযোকাৰীৰে সমগ্ৰ দেশত সেৱা আগবঢ়াই আহিছে।
প্ৰধানমন্ত্ৰী শ্ৰী নৰেন্দ্ৰ মোদী আৰু ব্ৰিটেইনৰ প্ৰধানমন্ত্ৰী বৰিছ জনছনৰ মাজত টেলিফোনিক বাৰ্তালাপ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ব্ৰিটেইনৰ প্ৰধানমন্ত্ৰী বৰিছ জনছনৰ সৈতে টেলিফোনত বাৰ্তালাপ কৰে। দুয়োগৰাকী নেতাই ইউক্ৰেইনৰ পৰিস্থিতি সন্দৰ্ভত আলোচনা কৰে। প্ৰধানমন্ত্ৰী মোদীয়ে যুদ্ধ সমাপ্ত কৰি আলোচনা তথা কূটনীতিৰ পথলৈ উভতি আহিবলৈ ভাৰতৰ নিৰন্তৰ আহ্বানৰ কথা পুনৰ দোহাৰে। আন্তঃৰাষ্ট্ৰীয় আইন আৰু সকলো দেশৰ অখণ্ডতাৰ প্ৰতি সন্মান প্ৰদৰ্শনৰ ক্ষেত্ৰত ভাৰতৰ বিশ্বাসৰ কথা প্ৰধানমন্ত্ৰীয়ে উল্লেখ কৰে। নেতা দুগৰাকীয়ে বাণিজ্য, প্ৰযুক্তি, বিনিয়োগ, প্ৰতিৰক্ষা, সুৰক্ষা আৰু জনসাধাৰণৰ মাজত সম্পৰ্ককে বিভিন্ন ক্ষেত্ৰত সহযোগিতা অধিক বৃদ্ধি কৰাৰ দিশতো আলোচনা কৰে। প্ৰধানমন্ত্ৰী মোদীয়ে দ্বিপাক্ষিক বিনামূলীয়া বাণিজ্য চুক্তিক লৈ চলি থকা আলোচনা ইতিবাচক দিশত আগবঢ়াৰ বাবে সন্তুষ্টি প্ৰকাশ কৰে। যোৱা বছৰ অনুষ্ঠিত ভাৰ্চুৱেল সন্মিলনৰ সময়ত প্ৰস্তুত কৰা ভাৰত-ব্ৰিটেইন ৰোডমেপ ২০৩০ৰ সঠিক ৰূপায়নক লৈও ব্ৰিটেইনৰ প্ৰধানমন্ত্ৰীৰ সন্মুখত সন্তুষ্টি ব্যক্ত কৰে।
আম্বেদকাৰ জয়ন্তীৰ শুভেচ্ছা প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে দেশবাসীক আম্বেদকাৰ জয়ন্তীৰ শুভেচ্ছা জ্ঞাপন কৰিছে৷ ‘সকলোকে আম্বেদকাৰ জয়ন্তীৰ শুভেচ্ছা জনাইছো৷ পূজ্য বাবাচাহেবে সমাজৰ দৰিদ্ৰ আৰু উপেক্ষিত শ্ৰেণীৰ লাখ-লাখ লোকক আশাৰ পোহৰ দেখুৱাইছে৷ আমাৰ সংবিধান তৈয়াৰত তেওঁৰ অনবদ্য বৰঙণিৰ বাবে আমি সকলো তেওঁৰ ওচৰত চিৰঋণী হৈ ৰ’ম৷ সকলো দেশবাসীক আম্বেদকাৰ জয়ন্তীৰ শুভকামনা জনালো৷ জয় ভীম !”—প্ৰধানমন্ত্ৰীয়ে কয়৷
মা কাত্যায়নীৰ আশীৰ্বাদ কামনা প্ৰধানমন্ত্ৰীৰ

পৱিত্ৰ নৱৰাত্ৰি উপলক্ষ্যে সকলো ভক্তৰ বাবে মা কাত্যয়নীৰ আশীৰ্বাদ কামনা কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। সকলোৰে মানসিক দৃঢ়তা আৰু আত্মবিশ্বাস যাতে বৃদ্ধি পায়, তাৰ কামনা কৰে শ্ৰী মোদীয়ে। প্ৰধানমন্ত্ৰী মোদীয়ে দেৱীৰ এটি বিশেষ স্তোত্ৰপাঠ সকলোৰে সৈতে শ্বেয়াৰ কৰে। এক টুইটযোগে প্ৰধানমন্ত্ৰীয়ে কয়; “चन्द्रहासोज्ज्वलकरा शार्दूलवरवाहना। कात्यायनी च शुभदा देवी दानवघातिनी॥ মা দুৰ্গাৰ কাত্যয়নী ৰূপটো অতি আশ্চৰ্যকৰ আৰু অলৌকিক। আজি তেওঁক আৰাধনা কৰি সকলোৱে আত্মবল আৰু আত্মবিশ্বাসৰ আশীৰ্ব্বাদ লাভ কৰক, এয়াই কামনা কৰিছোঁ। “
হাইদৰাবাদৰ ভইগুড়াত সংঘটিত অগ্নিকাণ্ডত নিহতসকলৰ বাবে প্ৰধানমন্ত্ৰীৰ শোক প্ৰকাশ, ভুক্তভোগীসকললৈ ‘পিএমএনআৰএফ’-ৰ পৰা এককালীন সাহায্য ঘোষণা

হাইদৰাবাদৰ ভইগুড়াত সংঘটিত অগ্নিকাণ্ডত নিহতসকলৰ বাবে গভীৰ শোক প্ৰকাশ কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। ইফালে, দুখজনক ঘটনাটোত প্ৰাণ হেৰুৱা প্ৰতিগৰাকী ব্যক্তিৰ নামত ‘প্ৰধানমন্ত্ৰী ৰাষ্ট্ৰীয় সাহায্য নিধি’(পিএমএনআৰএফ)ৰ পৰা ২লাখ টকাকৈ এককালীন সাহায্য প্ৰদানৰ কথা ঘোষণা কৰিছে প্ৰধানমন্ত্ৰীয়ে। এই ধনৰাশি নিহতসকলৰ নিকট আত্মীয়ৰ হাতত প্ৰদান কৰা হ’ব। এই সন্দৰ্ভত প্ৰকাশ কৰা এক শোকবাৰ্তাত প্ৰধানমন্ত্ৰীয়ে কয়; “ভইগুড়াত সংঘটিত দুখজনক অগ্নিকাণ্ডটোত কেইবাজনো ব্যক্তিয়ে প্ৰাণ হেৰুৱাৰ বাতৰি পাই ব্যথিত হৈছো। দুখৰ এই মুহূৰ্তত নিহতজনৰ পৰিয়ালবৰ্গলৈ মই সমবেদনা জনাইছো। প্ৰতিগৰাকী নিহত ব্যক্তিৰ নিকটাত্মীয়লৈ ‘পিএমএনআৰএফ’-ৰ পৰা ২ লাখকৈ টকাৰ এককালীন সাহায্য আগবঢ়োৱা হ’ব: প্ৰধানমন্ত্ৰী @নৰেন্দ্ৰমোদী”
সংবিধান সভাৰ প্ৰথম ঐতিহাসিক বৈঠকৰ ৭৫ বছৰ উপলক্ষে প্ৰধানমন্ত্ৰীয়ে সংবিধান সভাৰ মহান ব্যক্তিসকলক অভিবাদন জনায

প্ৰধানমন্ত্ৰী শ্ৰী নৰেন্দ্ৰ মোদীয়ে সংবিধান সভাৰ প্ৰথম ঐতিহাসিক বৈঠকৰ ৭৫ তম বাৰ্ষিকী উপলক্ষে সংবিধান সভাৰ মহান ব্যক্তিসকলক অভিবাদন জনাইছে। প্ৰধানমন্ত্ৰীয়ে তেওঁৰ শৃংখলাবদ্ধ টুইটত কয়: "৭৫ বছৰ পূৰ্বে আজিৰ দিনটোতে সংবিধান সভাৰ প্ৰথম খন বৈঠক অনুষ্ঠিত হৈছিল। ভাৰতৰ বিভিন্ন প্ৰান্তৰ মহান লোকসকলৰ, বিভিন্ন পৃষ্ঠভূমিৰ পৰা আনকি বিভিন্ন মতাদৰ্শৰ পৰাও, ভাৰতৰ জনসাধাৰণক এক সুন্দৰ সংবিধান প্ৰদান কৰাৰ একেই উদ্দেশ্য আছিল। মই এই মহান লোকসকলক নমস্কাৰ জনাইছো। সংবিধান সভাৰ প্ৰথম খন বৈঠকত সভাপতিত্ব কৰে ড০ সচ্চিদানন্দসিনহা, যি সদনৰ জ্যেষ্ঠতম সদস্য আছিল। তেওঁৰ নাম আচাৰ্য কৃপালানীয়ে প্ৰস্তাৱ কৰিছিল আৰু তেওঁক অধ্যক্ষ হিচাপে নিযুক্তি দিয়া হৈছিল। আজি আমি সংবিধান সভাৰ প্ৰথম ঐতিহাসিক বৈঠকৰ ৭৫ তম বাৰ্ষিকী উদযাপন কৰি ছো, মই মোৰ যুৱ বন্ধুসকলক এই সন্মানীয় সদনৰ কাৰ্যক্ৰম আৰু ইয়াত জড়িত মহান ব্যক্তিসকলৰ বিষয়ে যিমান সম্ভৱ শিকিবলৈ অনুৰোধ জনাইছো। এনে কৰিলে তেওঁলোকৰ অভিজ্ঞতা বৌদ্ধিকভাৱে সমৃদ্ধ হ'ব।"
শ্ৰী অমৰনাথ গুহাৰ ওচৰত ডাৱৰ বিস্ফোৰণৰ ফলত প্ৰাণ হেৰুওৱালোকৰ প্ৰতি শোক প্ৰকাশ প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে শ্ৰী অমৰনাথ গুহাৰ ওচৰত ডাৱৰ বিস্ফোৰণৰ ফলত প্ৰাণ হেৰুওৱা লোকসকলৰ প্ৰতি শোক প্ৰকাশ কৰিছে। প্ৰধানমন্ত্ৰীয়ে তেওঁৰ টুইটত কয়: “শ্ৰী অমৰনাথ গুহাৰ ওচৰত হোৱা ডাৱৰ বিস্ফোৰণৰ বাবে মই দুখিত। শোকসন্তপ্ত পৰিয়াললৈ মোৰ সমবেদনা। শ্ৰী মনোজ সিংহজীৰ সৈতে কথা পাতি পৰিস্থিতিৰ বুজ লৈছো মই। উদ্ধাৰ আৰু সাহায্য অভিযান চলি আছে। লোকসকলক সকলো সম্ভৱ সহায় আগবঢ়োৱা হৈছে।”
উপ- ৰাষ্ট্ৰপতি, প্ৰধানমন্ত্ৰী আৰু লোকসভা অধ্যক্ষই যুটীয়াভাৱে সংসদ টিভিৰ শুভাৰম্ভ কৰ

উপ-ৰাষ্ট্ৰপতি আৰু ৰাজ্যসভাৰ সভাপতি শ্ৰী ভেংকায়া নাইডু, প্ৰধানমন্ত্ৰী শ্ৰী নৰেন্দ্ৰ মোদী আৰু লোকসভাৰ অধ্যক্ষ শ্ৰী ওম বিড়লাই আজি আন্তঃৰাষ্ট্ৰীয় গণতন্ত্ৰ দিৱস উপলক্ষে যুটীয়াভাৱে সংসদ টিভিৰ শুভাৰম্ভ কৰে। এই কাৰ্যক্ৰমত ভাষণ দি প্ৰধানমন্ত্ৰীয়ে দ্ৰুতগতিত হোৱা পৰিৱৰ্তনৰ সৈতে সংসদৰ সৈতে জড়িত চেনেলত হোৱা পৰিৱৰ্তনক প্ৰশংসা কৰে। তেওঁ কয় যে এয়া তেতিয়া অধিক বিশেষ হৈ পৰে যেতিয়া ২১ শতিকাই সংবাদ আৰু সঞ্চাৰৰ মাধ্যমত ক্ৰান্তি লৈ আহিছে। প্ৰধানমন্ত্ৰীয়ে সংসদ টিভিৰ শুভাৰম্ভক ভাৰতীয় গণতন্ত্ৰৰ ইতিহাসৰ কাহিনীত এটা নতুন অধ্যায় বুলি কয় কিয়নো সংসদ টিভিৰ ৰূপত দেশে সঞ্চাৰ আৰু সংবাদৰ এটা মাধ্যম পাবলৈ গৈ আছে যি ৰাষ্ট্ৰৰ গণতন্ত্ৰ আৰু জনসাধাৰণৰ প্ৰতিনিধিৰ এটা নতুন কণ্ঠ হৈ পৰিব। প্ৰধানমন্ত্ৰীয়ে দূৰদৰ্শনক নিজৰ স্থাপনৰ ৬২ বছৰ সম্পূৰ্ণ কৰা বাবে শুভকামনা জনায়। তেওঁ ইঞ্জিনিয়াৰ দিৱস উপলক্ষে সকলো ইঞ্জিনিয়াৰকো শুভকামনা জনায়। আজি আন্তঃৰাষ্ট্ৰীয় গণতন্ত্ৰ দিৱসৰ প্ৰতিও লক্ষ্য ৰাখি প্ৰধানমন্ত্ৰীয়ে কয় যে যেতিয়া গণতন্ত্ৰৰ কথা আহে তেতিয়া ভাৰতৰ দায়িত্ব আৰু বাঢ়ি যায়, কিয়নো ভাৰত হৈছে গণতন্ত্ৰৰ জননী। ভাৰতৰ বাবে গণতন্ত্ৰ কেৱল এটা ব্যৱস্থা নহয়, ই এটা বিচাৰ। ভাৰতত গণতন্ত্ৰ কেৱল এটা সাংবিধানিক গাঁথনি নহয়, বৰং এটা স্পিৰিট। ভাৰতত গণতন্ত্ৰই কেৱল সাংবিধানিক ধাৰাসমূহৰ সংগ্ৰহেই নহয়, ই আমাৰ জীৱন ধাৰা। প্ৰধানমন্ত্ৰীয়ে স্বাধীনতাৰ ৭৫ বৰ্ষৰ সন্দৰ্ভত মিডিয়াৰ ভূমিকাৰ আলোকপাত কৰে, যেতিয়া অতীতৰ গৌৰৱ আৰু ভৱিষ্যতৰ প্ৰতি ভাৰসা দুয়োটা আমাৰ সন্মুখত আছে। তেওঁ কয় যে যেতিয়া মিডিয়াই স্বচ্ছ ভাৰত অভিযানৰ দৰে বিষয়ক উত্থাপন কৰে তেতিয়া ই জনসাধাৰণৰ মাজলৈ দ্ৰুত গতিত গুছি যায়। তেওঁ পৰামৰ্শ দিয়ে যে মিডিয়াই স্বাধীনতা সংগ্ৰামৰ ৭৫ এপিছোডৰ যোজনা বনাই বা এই উপলক্ষে বিশেষ ছাপ্লিমেণ্ট আনি স্বাধীনতাৰ অমৃত মহোৎসৱৰ সময়ত জনসাধাৰণৰ প্ৰয়াসৰ প্ৰসাৰত এক ভূমিকা পালন কৰিব পাৰে। কনটেণ্টৰ গুৰুত্ব সন্দৰ্ভত আলোচনা কৰি প্ৰধানমন্ত্ৰীয়ে কয় যে যিহেতু 'কনটেণ্ট ইজ কিং' বুলি কোৱা হয় সেয়ে অনুভৱত 'কনটেণ্ট ইজ কানেক্ট'। তেওঁ বিস্তৃতভাৱে উল্লেখ কৰি কয় যে যেতিয়া কাৰোবাৰ ওচৰত উন্নত কনটেণ্ট থাকে তেতিয়া মানুহে নিজে নিজেই তাৰ সৈতে জড়িত হৈ পৰে। এই কথা যিমানেই মিডিয়াৰ ওপৰত প্ৰযোজ্য হয়, সিমানেই আমাৰ সংসদীয় ব্যৱস্থাতো প্ৰযোজ্য হয়, কিয়নো সংসদত কেৱল ৰাজনীতিয়েই নহয়, নীতিও নিৰ্মাণ হয়। তেওঁ জোৰ দি কয় যে সাধাৰণ জনতাই সংসদৰ কাৰ্যবাহীৰ সৈতে জড়িত বুলি অনুভৱ কৰিব লাগে। তেওঁ কয় যে নতুন চেনেলে এই দিশত কাম কৰে। প্ৰধানমন্ত্ৰীয়ে কয় যে যেতিয়া সংসদত অধিৱেশন হয়, বিভিন্ন বিষয়ৰ ওপৰত আলোচনা হয় তেতিয়া তাত যুৱক-যুৱতীসকলে চাবলগীয়া বহুত কিবা হয়। আমাৰ মাননীয় সদস্যসকলেও সকলো কথা জানে যে দেশে তেওঁলোকক চাই আছে সেয়ে তেওঁলোকেও সংসদৰ ভিতৰত ভাল আচৰণৰ ভাল ব্যৱহাৰৰ প্ৰেৰণা লাভ কৰে। তেওঁলোকে নাগৰিকৰ কৰ্তব্যৰ ওপৰত মনোযোগ কেন্দ্ৰীভূত কৰাৰ আৱশ্যকতাৰ ওপৰত জোৰ দিয়ে আৰু কয় যে এই সম্পৰ্কত সজাগতাৰ বাবে মিডিয়া এটা প্ৰভাৱশালী মাধ্যম। প্ৰধানমন্ত্ৰীয়ে কয় যে এই কাৰ্যক্ৰমসমূহৰ জৰিয়তে আমাৰ যুৱক-যুৱতীসকলে আমাৰ গণতান্ত্ৰিক সংস্থান, তেওঁলোকৰ কাম-কাজৰ লগতে নাগৰিক কৰ্তব্যসমূহৰ বিষয়ে শিকিবৰ বাবে যথেষ্ট লাভ কৰিব। এনেদৰে, কাৰ্যকৰী সমিতিবিলাক, বিধায়ী কাৰ্যৰ গুৰুত্ব আৰু বিধায়িকাসমূহৰ কাৰ্যৰ বিষয়ে পৰ্যাপ্ত তথ্য জানিব, যাৰ ফলত গভীৰভাৱে ভাৰতৰ গণতন্ত্ৰক বুজি পোৱাত সহায় হ'ব। তেওঁ বিশ্বাস ব্যক্ত কৰে যে সংসদ টিভিত ভূমি স্তৰৰ গণতন্ত্ৰৰ ৰূপত পঞ্চায়তৰ কাম-কাজৰ ওপৰত কাৰ্যক্ৰম প্ৰস্তুত কৰা হ'ব। এই কাৰ্যক্ৰমে ভাৰতৰ গণতন্ত্ৰক এক নতুন শক্তি, এক নতুন চেতনা দিব।
এনএইচএমৰ অধীনত অগ্ৰগতি আৰু এনএইচএমৰ কৰ্তৃত্বশীল আঁচনি সমিতি তথা মিছন সঞ্চালন গোটৰ সিদ্ধান্তসমূহৰ সম্পৰ্কে অৱগত কৰিলে কেবিনেটক

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ৰাষ্টীয় স্বাস্থ্য অভিযান(এনএইচএম)ৰ অগ্ৰগতি আৰু ইয়াৰ অধীনত গ্ৰহণ কৰা নতুন প্ৰচেষ্টাৱলী আৰু এনএইচএমৰ কৰ্তৃত্বশীল আঁচনি সমিতি তথা মিছন সঞ্চালন গোটৰ সিদ্ধান্তসমূহৰ সম্পৰ্কে অৱগত কৰে৷ মুল বৈশিষ্ট্যসমূহঃ বিগত পাঁচ বছৰ আৰু চলিত ২০১৭-১৮ বৰ্ষত এনএইচএমৰ অধীনত বিভিন্ন ধৰণৰ সফলতা অৰ্জন কৰে৷ সেইবোৰ হৈছে- ১. প্ৰসূতিৰ মৃত্যুৰ হাৰ(এমএমআৰ) ২০১০-১২ত ১৭৮ৰ বিপৰীতে ২.৭% হ্ৰাস হৈ ২০১৪-১৬ত ১৩০ হয়; ২. নৱজাতকৰ মৃত্যুৰ হাৰ (আইএমআৰ) ২০১১ত ৪৪ৰ তুলনাত ২০১৬ত ৩৪ হৈছে৷ ২০১৫-২০১৮ৰ ভিতৰত বাৰ্ষিক আইএমআৰ হ্ৰাসৰ হাৰ ৮.১%; ৩. পাঁচ বছৰৰ তলৰ শিশুৰ মৃত্যু(ইউ৫এমআৰ)ৰ হাৰ ২০১১ত ৫৫ৰ পৰা ২০১৬ত ৩৯লৈ হ্ৰাস হয়৷ ২০১৫-১৬ত ইউ৫এমআৰ হ্ৰাসৰ হাৰ ৯.৩%; ৪. মুঠ উৰ্বৰতাৰ হাৰ(টিএফআৰ) ২০১১ত ২.৩ৰ পৰা ২০১৬টো ২.৩ হৈয়ে থাকে৷ অৱশ্যে ২০১১-১৬ৰ সময়ছোৱাৰ পৰ্যবেক্ষনত টিএফআৰ ১.৭% পোৱা যায়; ইফালে, বিভিন্ন ৰোগজনিত স্বাস্থ্য সুচকসমূহতো ব্যাপক উন্নতি পৰিলক্ষিত হয়৷ সেইবোৰৰ ভিতৰত- i. মেলেৰিয়াৰ ক্ষেত্ৰত বাৰ্ষিক পেৰাছাইটজনিত ঘটনা ২০১১ চনত ১.১০ৰ পৰা ২০১৬ত ০.৮৪ লৈ হ্ৰাস হৈছে৷ ২০১৭ত মেলেৰিয়াত আক্ৰান্তৰ সংখ্যা ৩০% হ্ৰাস পোৱাৰ লগতে ইয়াত মৃত্যুৰ সংখ্যাও ৭০% কমিছে; ii. যক্ষাৰ ক্ষেত্ৰত প্ৰতি ১ লাখ লোকৰ ভিতৰত ২০১৩ত ২৩৪ৰ পৰা ২০১৭ত ২০৪লৈ হ্ৰাস পাইছে৷ একেদৰে যক্ষ্মাজনিত মৃত্যুৰ ঘটনা ২০১৬ৰ ৩২ৰ পৰা হ্ৰাস লৈ ২০১৭ত ২১ হৈছে৷ iii. পলিঅ’ আক্রান্তৰ সংখ্যা অৱশ্যে ২০১৭ৰ ৫৫৪ৰ পৰা বৃদ্ধি হৈ ২০১৮ৰ মার্চলৈকে ৫৭১ হৈছে৷ iv. দেশৰ সকলো ব্লকত প্ৰতি ১০ হাজাৰ লোকৰ কালাজ্বৰত আক্রান্তৰ ঘটনা প্ৰায় ১ শতাংশ হ্ৰাস পাইছে৷ ২০১৬ত আক্রান্তৰ সংখ্যা ৯৪ৰ পৰা হ্ৰাস পাই ২০১৭ত ৭২ হৈছে৷ v. একেদৰে তামোল সেৱনৰ ফলত সৃষ্ট চাৰিটা প্রধান অসংক্রামক ৰোগ যেনে- কৰ্কট, মধূমেহ, ষ্ট্ৰোক, হৃদৰোগৰ জটিল ৰোগত আক্রান্তৰ সংখ্যা ২০০৯-১০ চনত পৰা ৩৪.৬ৰ পৰা ৬ শতাংশলৈ হ্ৰাস হৈ ২০১৬-১৭ত ২৮.৬ শতাংশ হৈছে৷
তামিলনাডুৰ প্ৰাক্তন মুখ্যমন্ত্ৰী এম.কৰুণানিধিৰ বিয়োগত কেবিনেটৰ শোকপ্ৰকাশ

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেটে যোৱা ৭ আগষ্টত চেন্নাইৰ কাৱেৰী হস্পিতালত মৃত্যুবৰণ কৰা তামিলনাডুৰ প্ৰাক্তন মুখ্যমন্ত্ৰী এম.কৰুণানিধিৰ বিয়োগত গভীৰ শোকপ্ৰকাশ কৰে৷ তেওঁৰ আত্মাৰ সদগতিৰ বাবে কেবিনেটে দুই মিনিট সময় মৌনতা অৱলম্বন কৰে আৰু এক শোকপ্ৰস্তাৱ গৃহীত কৰে৷ প্ৰস্তাৱৰ লিখিত ৰূপ তলত উল্লেখ কৰা ধৰণৰ— “যোৱা ৭ আগষ্টত চেন্নাইৰ কাৱেৰী হস্পিতালত মৃত্যুবৰণ কৰা তামিলনাডুৰ প্ৰাক্তন মুখ্যমন্ত্ৰী এম.কৰুণানিধিৰ বিয়োগত কেন্দ্ৰীয় কেবিনেটে গভীৰ শোকপ্ৰকাশ কৰিছে৷ তেওঁৰ মৃত্যুত দেশে এগৰাকী প্ৰবীণ আৰু বিশিষ্ট নেতাক হেৰুৱালে, যাক কালাইনাৰ হিচাপে জনা যায়৷”. ১৯২৪ৰ ৩ জুনত নাগাপাট্টিনাম জিলাৰ থিৰুকুভালাইত তেওঁ জন্ম গ্ৰহণ কৰিছিল৷ তামিলনাডুৰ ৰাজনৈতিক ক্ষেত্ৰত তেওঁ বিভিন্ন গুৰুত্বপূৰ্ণ পদত অধিষ্ঠিত হৈছিল৷ ১৯৫৭ত ৩৩ বছৰ বয়সত তেওঁ কুলিথালাই সমষ্টিৰ পৰা জয়ী হৈ তামিলনাডু বিধানসভাত প্ৰৱেশ কৰিছিল৷ ১৯৬৭ত তেওঁ তামিলনাডু চৰকাৰৰ মন্ত্ৰী হৈছিল আৰু ১৯৬৯ত প্ৰথমবাৰৰ বাবে ৰাজ্যখনৰ মুখ্যমন্ত্ৰীৰ আসনত বহিছিল৷ তেওঁ পাঁচবাৰ তামিলনাডুৰ মুখ্যমন্ত্ৰী হিচাপে কাৰ্যনিৰ্বাহ কৰিছিল৷ ৰাজনৈতিক জীৱন আৰু কেৰিয়াৰৰ বাহিৰে তেওঁ আছিল তামিলনাডু ছবি জগতৰ এগৰাকী জনপ্ৰিয় চিত্ৰনাট্যকাৰ৷ দ্ৰাবিড় আন্দোলনৰ আদৰ্শসমূহ প্ৰচাৰৰ বাবে তেওঁ চিনেমাক এক মাধ্যম হিচাপে ব্যৱহাৰ কৰিছিল৷ ড০ এম. কৰুণানিধিয়ে লেখক আৰু সুবক্তা হিচাপেও খ্যাতি অৰ্জন কৰিছিল৷ কবিতা, চিত্ৰনাট্য, উপন্যাস, আত্মজীৱনী, মঞ্চ-নাট, সংলাপ আৰু ছবিৰ গান আদিৰ জৰিয়তে তেওঁ তামিল সাহিত্যলৈ অনবদ্য বৰঙণি আগবঢ়াইছিল৷ তেওঁৰ বিয়োগত তামিলনাডুৰ জনসাধাৰণে তেওঁলোকৰ এগৰাকী অতি জনপ্ৰিয় নেতা হেৰুৱালে৷ কেবিনেটে চৰকাৰ আৰু সমগ্ৰ দেশবাসীৰ হৈ তেওঁৰ পৰিয়ালবৰ্গ আৰু তামিলনাডুৰ জনসাধাৰণলৈ গভীৰ সমবেদনা জ্ঞাপন কৰিছে৷
ভাৰত আৰু মালাৱিৰ মাজত প্ৰত্যৰ্পণ চুক্তি স্বাক্ষৰ আৰু আনুষ্ঠানিক স্বীকৃতি প্ৰদানত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰত আৰু মালাৱিৰ মাজত প্ৰত্যৰ্পণ চুক্তি স্বাক্ষৰ আৰু আনুষ্ঠানিক স্বীকৃতি প্ৰদানত অনুমোদন জনায়। এই চুক্তিৰ জৰিয়তে সন্ত্ৰাসবাদীৰ প্ৰত্যৰ্পণ, অৰ্থনৈতিক অপৰাধীৰ লগতে অন্যান্য অপৰাধীক মালাৱিৰ পৰা প্ৰত্যৰ্পণ কৰাৰ ক্ষেত্ৰত আইনী কাঠামোৰ সুবিধা প্ৰদান কৰিব।
প্ৰধানমন্ত্ৰীয়ে ৰাষ্ট্ৰপতি কোবিন্দৰ সন্মানাৰ্থে এক নৈশ ভোজৰ আয়োজন কৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ৰাষ্ট্ৰপতি শ্ৰী ৰামনাথ কোবিন্দৰ সন্মানাৰ্থে এক নৈশ ভোজৰ আয়োজন কৰে। প্ৰধানমন্ত্ৰীয়ে টুইট কৰে, "ৰাষ্ট্ৰপতি কোবিন্দজীৰ সন্মানাৰ্থে এক নৈশ ভোজৰ আয়োজন কৰিছিলোঁ। এই নৈশ ভোজত শ্ৰীমতী দ্ৰৌপদী মুৰ্মুজী, ভেংকায়াজী আৰু মন্ত্ৰীসহ অন্যান্য সন্মানীয় গণ্যমান্য ব্যক্তিসকল উপস্থিত আছিল। নৈশ ভোজত তৃণমূল পৰ্যায়ত সফলতা লাভ কৰা কেইবাজনো ব্যক্তি, পদ্ম বিজয়ী, জনজাতীয় সম্প্ৰদায়ৰ নেতা আৰু অন্যান্যসকলক আদৰণি জনাবলৈ পাই আমি আনন্দিত হৈছোঁ।" "ৰাষ্ট্ৰপতি কোবিন্দৰ সন্মানাৰ্থে আয়োজন কৰা নৈশ ভোজৰ আৰু কিছু আভাস।"
বিশিষ্ট গায়ক শ্ৰী ভূপিন্দৰ সিঙৰ বিয়োগত প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে বিশিষ্ট গায়ক শ্ৰী ভূপিন্দৰ সিঙৰ বিয়োগত গভীৰ শোক প্ৰকাশ কৰিছে৷ এক টুইটযোগে প্ৰধানমন্ত্ৰীয়ে কয়, “শ্ৰী ভুপিন্দৰ জীৰ বিয়োগ গভীৰ শোক প্ৰকাশ কৰিছো, যিগৰাকীয়ে দশক দশক ধৰি স্মৰণীয় গীত দি থৈ গৈছে৷ তেওঁৰ ৰচনাৱলীয়ে মানুহক আৱেগিকভাৱে প্ৰভাৱিত কৰিছিল। এই দুখৰ সময়ত তেওঁৰ পৰিয়াল আৰু অনুৰাগীসকলৰ প্ৰতি মোৰ সমবেদনা জ্ঞাপন কৰিলো। ওম শান্তি।”
সীমা দৰ্শনৰ অংশ হিচাপে নাগৰিকসকলক নাদাবেট আৰু আন-আন সীমাঞ্চল ভ্ৰমণেৰে পৰ্যটনক সমৃদ্ধকৰণৰ আহ্বান প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে সীমা দৰ্শনৰ অংশ হিচাপে নাগৰিকসকলক নাদাবেট আৰু আন-আন সীমাঞ্চল ভ্ৰমণেৰে পৰ্যটনক সমৃদ্ধকৰণৰ আহ্বান জনাইছে। ভাৰতৰ পৰ্যটন, সাংস্কৃতিক আৰু উত্তৰ-পূৰ্বাঞ্চল উন্নয়ন দপ্তৰৰ মন্ত্ৰী জি কিষাণ ৰেড্ডীৰ এটি টুইটলৈ সঁহাৰি জনাই প্ৰধানমন্ত্ৰীগৰাকীয়ে এইদৰে কয়; "সীমা দৰ্শন প্ৰকল্পই পৰ্যটন খণ্ডটোত এক নতুন মাত্ৰাৰ সংযোজন কৰিছে। এই প্ৰকল্পই সীমান্তত বসবাস কৰা লোকসকলৰ প্ৰাণোচ্ছলতাক শলাগ লোৱাৰ সুযোগ প্ৰদান কৰিছে। মই আপোনালোক সকলোকে নাদাবেট আৰু আন-আন সীমাঞ্চল ভ্ৰমণ কৰিবলৈ আহ্বান জনাইছো…"
ভাদনগৰ ভ্ৰমণ প্ৰধানমন্ত্ৰীৰ, সংবৰ্ধিত মিচন ইন্দ্ৰধনুষৰ শুভাৰম্ভ, ৰাজহুৱা সভাত ভাষণ

প্ৰধানমন্ত্ৰী হিচাপে কাৰ্যভাৰ গ্ৰহণৰ পাছত শ্ৰী নৰেন্দ্ৰ মোদীয়ে আজি প্ৰথমবাৰলৈ গৃহ চহৰ ভাদনগৰ ভ্ৰমণ কৰে। এই উপলক্ষে চহৰখনৰ আবাসীয়ে প্ৰধানমন্ত্ৰীক অভূতপূৰ্ব আদৰণী জনায়। তেওঁ হাটকেশ্বৰ মন্দিৰতো পূজা অৰ্চনা কৰে। তদুপৰি, তেওঁ বাল্যকালত প্ৰাথমিক শিক্ষা গ্ৰহণ কৰা বিদ্যালয়খনতো ক্ষন্তেক দৰ্শন কৰে। ইয়াৰ পাছতে প্ৰধানমন্ত্ৰীয়ে ভাদনগৰস্থিত জিএমইআৰএছ মেডিকেল পৰিদৰ্শন কৰাৰ লগতে এখন উচৰ্গিত ফলকো উন্মোচন কৰে। তেওঁ তাত অধ্যয়ণৰত শিক্ষাৰ্থীসকলৰ সৈতেও বাৰ্তালাপত মিলিত হয়। আনহাতে, এখনি ৰাজহুৱা সভাত প্ৰধানমন্ত্ৰীয়ে ক্ষীপ্ৰতাৰে সমগ্ৰ শিশু আৰু মাতৃৰ টীকাকৰণ কৰিব পৰাকৈ সংবৰ্ধিত মিচন ই্দ্ৰধনুষ আঁচনিৰ শুভাৰম্ভ কৰে। ইয়াৰ দ্বাৰা নগৰাঞ্চল আৰু অন্যান্য নিম্ন হাৰৰ টীকাকৰণ হোৱা অঞ্চলসমূহ সামৰি লোৱা হ’ব। প্ৰধানমন্ত্ৰীয়ে স্বাস্থ্য কৰ্মীৰ সহায়ক হোৱাকৈ নিৰ্মাণ কৰা ‘ইমটেকো’ৰ শুভাৰম্ভ কৰাৰ লগতে আশাকৰ্মীসকলক ই-টেবলেট বিতৰণ কৰে। প্ৰধানমন্ত্ৰী অনুষ্ঠানতে কেইবাটাও উন্নয়নমুলক আঁচনিৰ কাম শুভাৰম্ভ কৰে। উদ্যমী ৰাইজক উদ্দেশ্যি প্ৰধানমন্ত্ৰীয়ে কয় যে কোনোবাই নিজ গৃহ চহৰলৈ ঘুৰি আহোতে এনেধৰণৰ আদৰণী পোৱাটোৱে সদায় বিশেষ আমেজ দিয়ে। মই আজি যিয়েই নহওঁ কিয়, সেয়া এই ভূমিৰ অৱদান, ভাদনগৰবাসীৰ মাজত গ্ৰহণ কৰা শিক্ষাই আজি মোক এই অৱস্থাত উপনীত কৰিছে বুলি প্ৰধানমন্ত্ৰীয়ে কয়। ভাদনগৰবাসীক উদ্দেশ্যি প্ৰধানমন্ত্ৰীয়ে কয় যে আপোনালোকৰ আশীৰ্বাদ লৈ মই ঘুৰি যাম, মই আশ্বাস দিছো আপোনালোকৰ আৰ্শীৰ্বাদ লৈ যাতে দেশৰ বাবে ইয়াতকৈও কঠোৰ পৰিশ্ৰম কৰিব পাৰো। প্ৰধানমন্ত্ৰীয়ে স্বাস্থ্যখণ্ডৰ সৈতে জড়িত আঁচনি, বিশেষকৈ সংবৰ্ধিত মিচন ইন্দ্ৰধনুষৰ শুভাৰম্ভ কৰিবলৈ পাই সুখী অনুভৱ কৰে। তেওঁ উল্লেখ কৰে যে চৰকাৰে ষ্টেণ্টৰ দাম কিদৰে কম কৰিলে আৰু দুখীয়া লোকসকলৰ উপকাৰ হোৱাকৈ স্বাস্থ্যৰ জড়িত সকলো সামগ্ৰী সুলভ মুল্যত প্ৰদানৰ বাবে চৰকাৰে ধাৰাবাহিকভাৱে কাম কৰি আহিছে বুলি কয়। মেডিকেল কলেজৰ শিক্ষাৰ্থীসকলৰ সৈতে হোৱা বাৰ্তালাপত প্ৰধানমন্ত্ৰীয়ে কয় যে এখন সমাজে সেইসকলক চিকিৎসকক বিচাৰে, যিসকলে জনসাধাৰণৰ সেৱা কৰে।
প্ৰখ্যাত পুৰাতাত্ত্বিক শ্ৰী ব্ৰজবাসী লালৰ মৃত্যুত প্ৰধানমন্ত্ৰীয়ে সমবেদনা জ্ঞাপন কৰ

প্ৰখ্যাত পুৰাতাত্ত্বিক শ্ৰী ব্ৰজবাসী লালৰ মৃত্যুত প্ৰধানমন্ত্ৰী শ্ৰী নৰেন্দ্ৰ মোদীয়ে সমবেদনা জ্ঞাপন কৰে। প্ৰধানমন্ত্ৰীয়ে এইদৰে টুইট কৰে; "শ্ৰী বি বি লাল এজন উৎকৃষ্ট ব্যক্তি আছিল। সংস্কৃতি আৰু পুৰাতত্ত্বলৈ তেওঁৰ অৱদান অতুলনীয়। তেওঁক এজন মহান বুদ্ধিজীৱী হিচাপে স্মৰণ কৰা হ'ব ৷ তেওঁ আমাৰ সমৃদ্ধ অতীতৰ সৈতে আমাৰ সম্পৰ্ক গভীৰ কৰি তুলিছিল। তেওঁৰ মৃত্যুত গভীৰ দুখ পাইছো। তেওঁৰ পৰিয়াল আৰু বন্ধুবৰ্গৰ সৈতে মোৰ সমবেদনা থাকিল। ওম শান্তি।"
কেবিনেটে জলসম্পদ উন্নয়ন আৰু ব্যৱস্থাপনা সহযোগিতাৰ ক্ষেত্ৰত ভাৰত আৰু ডেনমাৰ্কৰ মাজত বুজাবুজিৰ চুক্তি স্বাক্ষৰিত কৰাত অনুমোদন জনাইছ

প্ৰধানমন্ত্ৰী শ্ৰী নৰেন্দ্ৰ মোদীৰ পৌৰহিত্যত অনুষ্ঠিত কেন্দ্ৰীয় কেবিনেটক জলসম্পদ উন্নয়ন আৰু ব্যৱস্থাপনাৰ ক্ষেত্ৰত সহযোগিতাৰ ক্ষেত্ৰত ভাৰত আৰু ডেনমাৰ্কৰ মাজত স্বাক্ষৰিত বুজাবুজি চুক্তিৰ বিষয়ে অৱগত কৰা হয়। বুজাবুজি চুক্তিত পৰিকল্পনা কৰা সহযোগিতাৰ বিস্তৃত ক্ষেত্ৰসমূহ হৈছে: • ডিজিটেলকৰণ আৰু তথ্যৰ প্ৰৱেশাধিকাৰৰ সহজতা • একত্ৰিত আৰু স্মাৰ্ট জল সম্পদ বিকাশ আৰু ব্যৱস্থাপনা; • একুইফাৰ মেপিং, ভূগৰ্ভস্থ পানীৰ মডেলিং, নিৰীক্ষণ আৰু ৰিচাৰ্জ; • ঘৰুৱা পৰ্যায়ত দক্ষ আৰু বহনক্ষম পানী যোগান, যাৰ ভিতৰত আছে ৰাজহবিহীন পানী হ্ৰাস কৰা আৰু শক্তিৰ ব্যৱহাৰ; জীৱনক্ষমতা, স্থিতিস্থাপকতা আৰু অৰ্থনৈতিক বিকাশ বৃদ্ধি কৰাৰ বাবে নদী আৰু জলাশয়ৰ পুনৰুজ্জীৱিতকৰণৰ • পানীৰ মানদণ্ড নিৰীক্ষণ আৰু ব্যৱস্থাপনা; • পানী যোগান আৰু অনাময়ৰ ক্ষেত্ৰত ব্যাপক পলস ব্যৱস্থাপনা আৰু নৱীকৰণযোগ্য শক্তিৰ সৰ্বাধিক ব্যৱহাৰসহ বৰ্জিত পানীৰ পুনৰ ব্যৱহাৰ/পুনৰ্ব্যৱহাৰৰ বাবে বৃত্তাকাৰ অৰ্থনীতিসহ নৰ্দমা/বৰ্জিত পানী শোধন; • জলবায়ু পৰিৱৰ্তন প্ৰশমন আৰু অভিযোজন, প্ৰকৃতি আধাৰিত সমাধানসহ নগৰীয় বান ব্যৱস্থাপনাকে ধৰি নদীকেন্দ্ৰিক নগৰ পৰিকল্পনা • পেৰি-আৰ্বান আৰু গ্ৰামাঞ্চলৰ বাবে প্ৰকৃতি আধাৰিত তৰল আৱৰ্জনা হ্ৰাসৰ ব্যৱস্থা। এই বুজাবুজি চুক্তিয়ে জলসম্পদ উন্নয়ন আৰু ব্যৱস্থাপনাৰ ক্ষেত্ৰত সহযোগিতা ব্যাপকভাৱে শক্তিশালী কৰিব এইসমূহৰ- গ্ৰাম্য পানী যোগান; আৰু সহযোগিতাৰ পৰিসৰৰ অধীনৰ এলেকাবোৰত বিষয়া, শিক্ষাবিদ, পানী খণ্ড আৰু উদ্যোগৰ মাজত পোনপটীয়া সহযোগিতাৰ জৰিয়তে নৰ্দমা/বৰ্জিত পানী শোধন। পৃষ্ঠভূমিঃ ডেনমাৰ্ক ৰাজ্যৰ প্ৰধানমন্ত্ৰী শ্ৰীমতী মেট ফ্ৰেডৰিকছেন আৰু ভাৰত গণৰাজ্যৰ প্ৰধানমন্ত্ৰী শ্ৰী নৰেন্দ্ৰ মোদীয়ে ২০২০ চনৰ ২৮ ছেপ্টেম্বৰত ভাৰত আৰু ডেনমাৰ্কৰ মাজত এক ভাৰ্চুৱেল সন্মিলনৰ সহ-সভাপতিত্ব কৰে আৰু দুয়োখন দেশৰ মাজত সেউজ কৌশলগত অংশীদাৰীত্ব স্থাপনৰ ওপৰত এক যুটীয়া বিবৃতি মুকলি কৰে। যুটীয়া বিবৃতিটোত, অন্যান্য বিষয়ৰ সৈতে, পৰিৱেশ/ পানী আৰু বৃত্তাকাৰ অৰ্থনীতি আৰু স্মাৰ্ট চিটিকে ধৰি বহনক্ষম নগৰ উন্নয়নৰ ক্ষেত্ৰত সহযোগিতাৰ পৰিকল্পনা কৰা হৈছে।
১.০৭.২০১৭ তাৰিখৰপৰা কাৰ্যকৰী হোৱাকৈ কেন্দ্ৰীয় চৰকাৰৰ কৰ্মচাৰীৰ বাবে ১ শতাংশ অতিৰিক্ত মাৰগীয় ভাট্টা আৰু পেন্সনাৰ সকললৈ মাৰগীয় সাহাৰ্য প্ৰদানৰ বাবে কেবিনেটৰ অনুমোদন

প্ৰধান মন্ত্ৰী শ্ৰী নৰেন্দ্ৰ মেদীৰ পৌৰোহিত্বত অনুষ্ঠিত কেন্দ্ৰীয় কেবিনেটৰ বৈঠকত ১.০৭.২০১৭ তাৰিখৰপৰা কাৰ্যকৰী হোৱাকৈ কেন্দ্ৰীয় চৰকাৰৰ কৰ্মচাৰীৰ বাবে ১ শতাংশ অতিৰিক্ত মাৰগীয় ভাট্টা আৰু পেন্সনাৰ সকললৈ মাৰগীয় সাহাৰ্য প্ৰদানৰ বাবে অনুমোদন জনোৱা হয়। মূল্যবৃদ্ধিৰ লগত সঙ্গতি ৰাখি ইতিমধ্য পাই অহা ৪ শতাংশ মাৰগীয় ভাট্টা/পেন্সনৰ ওপৰত অতিৰিক্তভাৱে ১ শতাংশ মাৰগীয় ভাট্টা/সাহাৰ্য দিয়াৰ ব্যৱস্থা কৰা হৈছে। সপ্তম দৰমহা আয়োগৰ পৰামৰ্শৰ ওপৰত ভিত্তি কৰি এই বৃদ্ধি কৰা হৈছে। মাৰগীয় ভাট্টা আৰু মাৰগীয় পেন্সন মিলাই বছৰত মুঠ ৩০৬৮.২৬ কোটি টকা ৰাজকোষত জমা আছিল আৰু ২০১৭-১৮ বিত্তীয় বৰ্ষত (৮ মাহৰ বাবে জুলাই-২০১৭ ৰ পৰা ফেব্ৰুৱাৰী-২০১৮ লৈ) ২০৪৫.৫০ কোটি টকা আছে।ইয়াৰপৰা ৪৯.২৬ লাখ কেন্দ্ৰীয় চৰকাৰৰ কৰ্মচাৰী আৰু ৬১.১৭ লাখ পেন্সনাৰ উপকৃত হ’ব।
প্ৰধানমন্ত্ৰীয়ে ৰাজ্যসভাৰ নতুন মনোনীত সদস্যসকলক অভিনন্দন জনা

প্ৰধানমন্ত্ৰী শ্ৰী নৰেন্দ্ৰ মোদীয়ে ৰাজ্যসভালৈ মনোনীত জীৱনৰ বিভিন্ন ক্ষেত্ৰৰ বিভিন্ন বিশিষ্ট ব্যক্তিক অভিনন্দন জ্ঞাপন কৰে। এথলীট পি.টি. উষা, সংগীতকাৰ ইলিয়াৰাজা, সমাজসেৱক আৰু সমাজকৰ্মী শ্ৰী বীৰেন্দ্ৰ হেগাড়ে, চলচ্চিত্ৰ পৰিচালক আৰু চিত্ৰনাট্যকাৰ শ্ৰী ভি. বিজয়েন্দ্ৰ প্ৰসাদ গাৰু হৈছে ৰাজ্যসভাৰ বাবে মনোনয়ন লাভ কৰা ব্যক্তি। প্ৰধানমন্ত্ৰীয়ে এইদৰে টুইট কৰে; "প্ৰসিদ্ধ পিটি ঊষা জী প্ৰতিজন ভাৰতীয়ৰ বাবে এক অনুপ্ৰেৰণা। ক্ৰীড়াক্ষেত্ৰত তেওঁৰ সফলতাসমূহ বহুলভাৱে জনাজাত কিন্তু সমানে প্ৰশংসনীয় হৈছে যোৱা কেইবাবছৰো ধৰি তেওঁ উদীয়মান খেলুৱৈসকলক পৰামৰ্শ দি আহিছে। ৰাজ্যসভালৈ মনোনীত হোৱাৰ বাবে তেওঁক অভিনন্দন জনাইছো। @PTUshaOfficial" "@ilaiyaraaja জীৰ সৃষ্টিশীল প্ৰতিভাই বিভিন্ন প্ৰজন্মৰ লোকসকলক আকৰ্ষিত কৰিছে। তেওঁৰ কামবোৰে বহুতো আৱেগক সুন্দৰভাৱে প্ৰতিফলিত কৰে। লগতে অনুপ্ৰেৰণাদায়ক কথাটো হ'ল তেওঁৰ জীৱন যাত্ৰা- তেওঁ এক নম্ৰ পৃষ্ঠভূমিৰ পৰা আহিছে আৰু ইমানখিনি অৰ্জন কৰিছে। তেওঁ ৰাজ্যসভালৈ মনোনীত হোৱাত মই আনন্দিত।" "শ্ৰী বীৰেন্দ্ৰ হেগাড়ে জী সমাজ সেৱাৰ শীৰ্ষত আছে। মই ধৰ্মশালা মন্দিৰত প্ৰাৰ্থনা কৰাৰ সুযোগ পাইছো আৰু তেওঁ স্বাস্থ্য, শিক্ষা আৰু সংস্কৃতিত কৰি থকা মহান কামৰ সাক্ষী হ'বলৈও সুযোগ পাইছো। তেওঁ নিশ্চিতভাৱে সংসদীয় কাৰ্যক্ৰম সমৃদ্ধ কৰিব।" "শ্ৰী ভি. বিজয়েন্দ্ৰ প্ৰসাদ গাৰু কেইবা দশক ধৰি সৃষ্টিশীল জগতৰ সৈতে জড়িত হৈ আছে। তেওঁৰ কামবোৰে ভাৰতৰ গৌৰৱময় সংস্কৃতি প্ৰদৰ্শন কৰে আৰু বিশ্বব্যাপী এক প্ৰভাৱ পেলাইছে। ৰাজ্যসভালৈ মনোনীত হোৱাৰ বাবে তেওঁক অভিনন্দন জনাইছো।"
সংসদৰ শীতকালীন অধিবেশৰ আৰম্ভ হোৱাৰ প্ৰাকমুহূৰ্তত সংসদ ভৱনৰ বাহিৰত সংবাদ মাধ্যমক উদ্দেশ্যি প্ৰধানমন্ত্ৰীয়ে দিয়া বিবৃতিৰ লিখিত ৰূপ

সুপ্ৰভাত বন্ধুসকল, সাধাৰণতে দীপাৱলীৰ সমান্তৰালভাৱে শীতকাল আৰম্ভ হৈ যায়। কিন্তু গোলকীয় উষ্ণতা, জলবায়ু পৰিৱৰ্তন আৰু ইয়াৰ প্ৰভাৱ এনে হৈছে যে এতিয়াও ইমান ঠাণ্ডা অনুভৱেই হোৱা নাই। আমাৰ শীতকালীন অধিৱেশন আজিৰে পৰা আৰম্ভ হ’ব আৰু মোৰ বিশ্বাস যে ২০১৭ত আৰম্ভ হোৱা এই শীতকালীন অধিৱেশন, যিখন ২০১৮লৈকে চলি থাকিব আৰু ভৱিষ্যতে ফল দিবলগীয়া কেতবোৰ গুৰুত্বপূৰ্ণ কাম-কাজ চৰকাৰে সদনত উত্থাপন কৰিব। সুস্থ বিতৰ্ক হওঁক, ইতিবাচক বিতৰ্ক হওঁক, অভিনৱ পৰামৰ্শৰ বিতৰ্ক হওঁক, যাতে সংসদৰ সময়বোৰ দেশৰ বাবে অধিক ফলপ্ৰসূ হয়। কালিৰ আমাৰ সৰ্বদলীয় বৈঠক অনুষ্ঠিত হৈছিল, তাতো এয়াই আহ্বান আছিল যে দেশখনক আগুৱাই নিয়াৰ বাবে এই সদনৰ অধিৱেশনক ইতিবাচক দিশত ব্যৱহাৰ কৰিব বুলি মোৰ বিশ্বাস। মই আশা কৰোঁ যে ইতিবাচকভাৱে সদনৰ অধিৱেশন চলিব, দেশ লাভান্বিত হ’ব, গণতন্ত্ৰ শক্তিশালী হ’ব, সমাজৰ সাধাৰণ শ্ৰেণীৰ লোকসকলৰ আশা, আকাংক্ষাক পুৰ্ণ কৰিব পৰা এক নতুন বিশ্বাস জন্মিব। বহুত বহুত ধন্যবাদ।
ভাৰতৰ নিৰাপত্তা আৰু বিনিময় বোৰ্ড (SEBI) আৰু কুৱেইটৰ কেপিটেল মাৰ্কেট অথৰিটীৰ মাজত বুজাবুজি চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰতৰ নিৰাপত্তা আৰু বিনিময় বোৰ্ড (SEBI) আৰু কুৱেইটৰ কেপিটেল মাৰ্কেট অথৰিটীৰ মাজত পাৰস্পৰিক সহযোগিতা আৰু কাৰিকৰী সহায়ৰ বাবে বুজাবুজি চুক্তিত অনুমোদন জনায়। এই বুজাবুজি চুক্তিয়ে দুয়োটা নিয়ন্ত্ৰকৰ মাজত অধিক উন্নয়নমুলক অৰ্থনৈতিক কাম-কাজৰ সদচে সহযোগিতা বৃদ্ধি কৰিব আৰু দুয়ো দেশৰ নিৰাপত্তাজনিত বজাৰ ব্যৱস্থাৰ ফলপ্ৰসু উন্নয়নমুলক পৰিৱেশ সৃষ্টি কৰিব। তদুপৰি, এই বুজাবুজি চুক্তিয়ে দুয়ো দেশৰ মাজত তথ্য আদান-প্ৰদানৰ পৰিকাঠামো সৃষ্টিত শক্তিশালী বৰঙণি আগবঢ়াব। ইয়াৰ দ্বাৰা এইটো আশা কৰা হৈছে যে ছেবি আৰু চিএমএ, কুৱেইটে বৈদেশিক পাৰস্পৰিক সহযোগিতা আৰু নিয়ামক গতিবিধিৰ মুল্য চামিল কৰা হ’ব।
কৃষ্ণা নদীত নাও ডুবি প্ৰাণহানি হোৱাসকলৰ প্ৰতি দুখ প্ৰকাশ প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে কৃষ্ণা নদীত নাও ডুবি প্ৰাণহানি হোৱাসকলৰ প্ৰতি দুখ প্ৰকাশ কৰিছে। এক শোকবাৰ্তাত প্ৰধানমন্ত্ৰীয়ে কয়, “কৃষ্ণা নদীত নাও ডুব যোৱা ঘটনাত উদ্বিগ্ন হৈছো। এই শোকাবহ দুৰ্ঘটনাত প্ৰাণহানি হোৱা লোকসকলৰ পৰিয়ালবৰ্গলৈ সমবেদনা জ্ঞাপন কৰিছো। অন্ধ্ৰপ্ৰদেশ চৰকাৰ আৰু এনডিআৰএফৰ মুখ্য কাৰ্যালয়ে তৎপৰতাৰে উদ্ধাৰ অভিযান চলাই আছে।”
আমেৰিকা যুক্তৰাষ্ট্ৰৰ ৰাষ্ট্ৰপতিৰ সৈতে দ্বিপাক্ষিক বৈঠকত প্ৰধানমন্ত্ৰী শ্ৰী নৰেন্দ্ৰ মোদীৰ দ্বাৰা উদ্বোধনী ভাষ

Mr. President, আপোনাৰ সৈতে লগ হৈ সদায়ে বহুত আনন্দ হয়। আজি আমি আৰু এক সকাৰাত্মক আৰু উপযোগী Quad Summit তো একেলগে ভাগ লওঁ। ভাৰত আৰু আমেৰিকাৰ ষ্ট্ৰেটেজিক পাৰ্টনাৰশ্বিপ সঁচা অৰ্থত এক পাৰ্টনাৰশ্বিপ অফ ট্ৰাষ্ট। আমাৰ উমৈহতীয়া মূল্যবোধ, আৰু সুৰক্ষা সহ কেইবাটাও ক্ষেত্ৰত আমাৰ সমান হিতে এই ট্ৰাষ্টৰ bondক শক্তিশালী কৰিছে। আমাৰ people to people সম্পৰ্ক আৰু ঘনিষ্ঠ অৰ্থনৈতিক সম্বন্ধয়ো আমাৰ পাৰ্টনাৰশ্বিপক ইউনিক কৰিছে। আমাৰ মাজত ট্ৰেড আৰু বিনিয়োগতো নিৰন্তৰ বিস্তাৰ হৈ গৈ আছে, তথাপি এয়া আমাৰ পটেন্সিয়েলতকৈ এতিয়া বহুত কম। মোৰ বিশ্বাস আছে যে আমাৰ মাজত ইণ্ডিয়া-ইউএছএ ইনভেষ্টমেণ্ট ইনছেণ্টিভ এগ্ৰিমেণ্টৰ জৰিয়তে বিনিয়োগৰ দিশত বাস্তৱ প্ৰগতি দেখিবলৈ পোৱা যাব। আমি টেকনলজিৰ ক্ষেত্ৰত নিজৰ দ্বিপাক্ষিক সহযোগিতা বঢ়াই আছো, আৰু বৈশ্বিক বিষয়বোৰতো পাৰস্পৰিক সহযোগিতা সুদৃঢ় কৰি আছো। আমি দুয়োখন দেশে ভাৰত-প্ৰশান্ত মহাসাগৰীয় অঞ্চলৰ বিষয়েও সমান দৃষ্টি ৰাখো আৰু কেৱল দ্বিপাক্ষিক স্তৰতে নহয় বৰং অন্য মনে মিলা দেশৰ সৈতে নিজৰ উমৈহতীয়া মূল্যবোধ আৰু উমৈহতীয়া হিত সুৰক্ষিত ৰাখিবলৈ কাম কৰি আছো। Quad আৰু কালি ঘোষিত IPEF ইয়াৰ সক্ৰিয় উদাহৰণ। আজি আমাৰ আলোচনাৰ জৰিয়তে এই ইতিবাচক গতিয়ে আৰু দ্ৰুততা লাভ কৰিব। মোৰ বিশ্বাস আছে যে ভাৰত আৰু আমেৰিকাৰ মিত্ৰতাই বৈশ্বিক শান্তি আৰু স্থিৰতা, পৃথিৱীৰ স্থায়িত্ব, আৰু মানৱ জাতিৰ কল্যাণৰ বাবে এটা force for good হৈ থাকিব।